PERUSTELUT

1. EHDOTUKSEN TAUSTA

• Ehdotuksen perustelut ja tavoitteet

Ehdotus on osa kunnianhimoista ulkoista investointiohjelmaa, josta ilmoitettiin 7. kesäkuuta 2016 annetussa komission tiedonannossa Euroopan muuttoliikeagendaan perustuvasta uudesta kumppanuuskehyksestä kolmansien maiden kanssa. Eurooppa-neuvosto hyväksyi ulkoista investointiohjelmaa koskevan aloitteen 28. kesäkuuta 2016. Ohjelman tavoitteena on puuttua muuttoliikkeen perimmäisiin syihin edistämällä kestävän kehityksen tavoitteiden saavuttamista. Tämä ehdotus mahdollistaa Euroopan investointipankin (EIP) osallistumisen ulkoiseen investointiohjelmaan laajentamalla EIP:n ulkoisia lainanantovaltuuksia sekä määrällisesti että laadullisesti. Näin EIP voi nopeasti vaikuttaa ulkoisen investointiohjelman tavoitteisiin, erityisesti antamalla lisärahoitusta yksityissektorin edunsaajille. Jäljempänä lueteltujen lisäkomponenttien (moduulien) kanssa ehdotus sisältää keskeiset tekijät EIP:n osallistumiselle ulkoiseen investointiohjelmaan.

EIP:n ulkoisia toimia koskevan EU:n takuun kattavuus ja yleiset ehdot on vahvistettu Euroopan parlamentin ja neuvoston päätöksillä. Viimeisin niistä on unionin ulkopuolella kaudella 2014–2020 toteutettavista EIP:n rahoitustoimista 16. huhtikuuta 2014 annettu Euroopan parlamentin ja neuvoston päätös N:o 466/2014/EU, jäljempänä ’päätös’.

EU:n talousarviotakuun myöntäminen EIP:n ulkoisille toimille perustuu EIP:n perussääntöön, jonka mukaan EIP:n on turvattava riittävällä tavalla kaikki lainanantotoimenpiteensä, sekä laajemmin tarpeeseen varmistaa EIP:n luottokelpoisuus. EU:n takuu on ollut keskeinen keino varmistaa, että EIP:n rahoitusrakenne, joka on huomattavasti velkaantuneempi kuin muilla kansainvälisillä rahoituslaitoksilla, soveltuu kolmansille maille suunnattuun luotonantotoimintaan, johon liittyy olennaisesti enemmän riskejä. Samalla on otettava huomioon, ettei EIP:n AAA-luokitus saa vaarantua, ja rajoitettava sen pääoman kulumista.

Unioni myöntää EIP:lle talousarviotakuun, joka kattaa EIP:n unionin ulkopuolella unionin ulkopoliittisten tavoitteiden tukemiseksi toteuttamiin rahoitustoimiin liittyvät suvereenit ja poliittiset riskit. Lisäksi EIP rahoittaa unionin ulkopuolella omalla vastuullaan sellaisten yhteisöjen rahoitustoimia, joiden luottoluokitus kuuluu investointiluokkaan, sekä erityisiin valtuuksiin pohjaavia toimia esimerkiksi AKT-maissa.

Päätöksen 19 artiklassa edellytetään, että komissio, yhteistyössä EIP:n kanssa, toimittaa Euroopan parlamentille ja neuvostolle väliarviointikertomuksen päätöksen soveltamisesta sen ensimmäisinä vuosina (2014–2016). Kertomukseen olisi liitettävä tarvittaessa muutosehdotus. Väliarviointikertomus perustuu riippumattomaan ulkoiseen arvioon sekä EIP:n toimittamiin tietoihin. Erityisesti kertomuksessa ehdotetaan tukikelpoisten maiden luettelon muuttamista.

EIP on toimittanut ennusteet lainanannosta alueella koko valtuuden voimassaoloajalta. Näiden ennusteiden perusteella komissio katsoo, että on vaikea varmistaa EU:n takuun piirin kuuluvan EIP:n ulkoisen rahoituksen jatkuminen nykyisen rahoituskehyksen 2014–2020 loppuun asti. Lisäksi, kun otetaan huomioon maiden riskiluokittelu (esim. itäisissä naapurimaissa), EIP:n oman riskin välineisiin turvautuminen on mahdollista vain rajoitetusti. Eurooppa-neuvosto kehotti 18. maaliskuuta 2016 EIP:tä esittämään Eurooppa-neuvoston kesäkuun kokouksessa ”erityisen aloitteen, jonka tavoitteena on saada nopeasti käyttöön lisärahoitusta kestävän kehityksen, keskeisten infrastruktuurien ja sosiaalisen yhteenkuuluvuuden tukemiseksi eteläisen naapuruston ja Länsi-Balkanin maissa”. Vastauksena Eurooppa-neuvoston 18. maaliskuuta 2016 antamiin päätelmiin EIP:n hallintoneuvosto käsitteli 16. kesäkuuta 2016 asiakirjaa, joka muodostaa perustan EIP:n ehdotukselle Eurooppa-neuvostolle. Eurooppa-neuvosto totesi 28. kesäkuuta 2016 antamissaan päätelmissä, että ”Euroopan investointipankin eteläisessä naapurustossa ja Länsi-Balkanin maissa toteuttama aloite edistää uuden yhteistyökehyksen ensimmäisenä toimenpiteenä osaltaan investointeja kumppanimaissa, ja annamme sille täyden tukemme”. EIP:n asiakirja perustuu kolmeen moduuliin.